“ปรีดี” รอฤกษ์เข้า “ก.คลัง”พร้อมรับมอบนโยบาย “สุพัฒนพงษ์” 17 ส.ค.นี้
“ปรีดี ดาวฉาย” รมว.คลังป้ายแดง รอฤกษ์เข้ากระทรวง 17 ส.ค.นี้ พร้อมรับมอบนโยบายขับเคลื่อนเศรษฐกิจจาก “สุพัฒนพงษ์” รองนายกฯ และรมว.พลังงาน 
“ปรีดี ดาวฉาย” รมว.คลังป้ายแดง รอฤกษ์เข้ากระทรวง 17 ส.ค.นี้ พร้อมรับมอบนโยบายขับเคลื่อนเศรษฐกิจจาก “สุพัฒนพงษ์” รองนายกฯ และรมว.พลังงาน
14 ส.ค. 2563

รายงานข่าวจากกระทรวงการคลัง ระบุว่า นายปรีดี ดาวฉาย รัฐมนตรีว่าการกระทรวงการคลัง จะเข้าปฏิบัติหน้าที่ที่กระทรวงการคลังอย่างเป็นทางการในวันที่ 17 ส.ค.นี้ ซึ่งจะประชุมนัดแรกกับนายสุพัฒนพงษ์ พันธ์มีเชาว์ รองนายกรัฐมนตรี และ รมว.พลังงาน ที่จะเดินทางเข้ามามอบนโยบาย
จากนั้นช่วงบ่าย รมว.คลัง จะเป็นประธานประชุมผู้บริหารระดับสูงสถาบันการเงินเฉพาะกิจของรัฐ เพื่อติดตามมาตรการฟื้นฟูเศรษฐกิจที่ได้ดำเนินการมาแล้ว และจำเป็นต้องดำเนินการต่อไป
รายงานข่าวระบุว่า ตั้งแต่ต้นสัปดาห์จนถึงขณะนี้ นายปรีดี ขออนุญาตใช้สถานที่ของอาคาร 6 ภายในที่ทำการธนาคารแห่งประเทศไทย (ธปท.) เพื่อทำงานตลอดทั้งสัปดาห์ แม้ว่าจะเข้ารับตำแหน่ง รมว.คลัง แล้ว โดยนายปรีดี ได้ทยอยเรียกผู้บริหารระดับสูงในสังกัดกระทรวงการคลังเข้ามาหารือ โดยเริ่มจากสำนักงานเศรษฐกิจการคลัง (สศค.) เข้าไปหารือถึงปัญหามาตรการดูแลเศรษฐกิจทั้งหมด
ล่าสุดวันนี้ (14 ส.ค.63) ได้เรียกนายวิทัย รัตนากร ผู้อำนวยการธนาคารออมสิน และ น.ส.รื่นวดี สุวรรณมงคล เลขาธิการสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) ไปหารือด้วยเช่นกัน
ทั้งนี้ นายวิทัย กล่าวภายหลังการเข้าพบนายปรีดีว่า ได้มารายงานแผนงานการทำงานของธนาคารออมสิน ส่วนเรื่องนโยบายเศรษฐกิจนั้นทาง สศค.จะทำหน้าที่รวบรวมและพิจารณาต่อไป